### צמצום לימודי הקודש בישיבות התיכוניות

חבר שלי לומד בישיבה תיכונית שלימודי הקודש בה עמוסים מאוד, עד כדי כך שחבר שלי הגיע למצב שהוא ממש שונא ללמוד גמרא, ואני מכיר עוד שמרגישים כמותו.

אומנם ישנם יחידי סגולה שמצליחים בדרך זו, אך האם לא נכון יותר להקנות את הלימוד לתלמידים טיפין טיפין ולא לכפות עליהם שעות מרובות של לימוד כבר מגיל קטן יחסית, בכיתות ז‑ח?

אכן, בעיה זו קיימת, ואי אפשר להתעלם ממנה. השאלה היא מה **שורש הבעיה**, תמיד צריך **לחפש את השורש**.

אני מכיר מקום חינוך שלומדים בו תלמידים בגיל תיכון אך ורק תורה, בלי מקצועות חול בכלל, וסדר היום שלהם הוא פחות יותר כמו בישיבה **גבוהה**, כמובן, בהתאם לרמת התלמידים. לכאורה, היינו מצפים שמלבד "יחידי סגולה", רוב התלמידים שם ישנאו את לימוד הקודש. אולם, לא רק שהם אינם שונאים את לימודי הקודש, כי אם אדרבה, יש להם אהבה ללימוד, והם לומדים בשמחה ובהתלהבות גדולה, ממש נהנים בלימודם!

אלו תלמידים בני אותו גיל, איך הם מסוגלים ללמוד שעות רבות כל כך? ולא מדובר שם על עילויים "יחידי סגולה", לא כל אחד שם הוא עילוי. איך ייתכן שאלו שונאים – ואלו אוהבים? אני בעצמי ביקרתי בישיבה כזאת, העברתי שם שיעור, ילדים ישבו לפניי, בגיל תיכון, ונהניתי מאוד לראות את השמחה וההתלהבות שלהם בלימוד.

אני חושב שהשורש הוא **היחס לתורה**. אם מחונכים ליחס אמיתי לתורה, אם מרגישים "כִּי טוֹב סַחְרָהּ מִסְּחַר כָּסֶף, וּמֵחָרוּץ תְּבוּאָתָהּ", אם מבינים ש"יְקָרָה הִיא מִפְּנִינִים, וְכָל חֲפָצֶיךָ לֹא יִשְׁווּ בָהּ" (משלי ג, יד-טו), ממילא אומרים בפה מלא (תהלים קיט, צז): "מָה אָהַבְתִּי תוֹרָתֶךָ! כָּל הַיּוֹם הִיא שִׂיחָתִי!".

כשמבינים שערכה של התורה גדול ועצום, מוכנים להתאמץ, ואף שמחים להתאמץ ולהתייגע, כי מבינים שמדובר במשהו גדול. אולם, אם היחס לתורה איננו כזה, ממילא רואים בלימוד רק עמל וסבל.

ברוב מקצועות הלימוד התלמיד מכיר בערך הלימוד וחשיבותו, אפילו ברובד הבסיסי ביותר. לדוגמה, תלמיד יודע שעליו ללמוד מתמטיקה, כי אם לא ילמד מתמטיקה כמו שצריך, לא תהיה לו תעודת בגרות, וכשירצה אחר כך ללמוד מקצוע כלשהו, תהיה לו בעיה. הוא יודע מה התועלת שתצמח לו מהלימוד, ולכן הוא מוכן להשקיע למענו.

וכי כל נער אוהב מתמטיקה? האם ההשקעה במקצוע הזה נובעת מאהבה אליו? איני חושב כך. ובכל זאת ישנם לא מעט תלמידים המוכנים להשקיע ולהתאמץ, כי הם רוצים להצליח, מכיוון שהם מבינים שיש להם צורך בכך, ולכן זה חשוב להם.

לצערנו, לא כך הדבר בלימוד תורה. התלמיד תוהה בינו לבין עצמו מה החשיבות בלימוד הזה, איך הלימוד הזה יועיל לו בחיים, האם יחסר לו משהו אם לא ישקיע בלימוד הזה, בשביל מה בכלל ללמוד... ואם התלמיד אינו יודע מה הערך בלימוד שלו – למה באמת שילמד ויהיה מוכן להשקיע? למה שיוותר על דברים מושכים יותר בחיים בשביל לימוד שהוא אינו מבין כלל את ערכו ועניינו?

אם נקודת המוצא היא חוסר הבנה בסיסי בערך לימוד התורה, ממילא מוצדקת השאלה: בשביל מה צריך להכביד עלינו כל כך הרבה שעות בלימוד תורה? מי צריך את זה? – הכול תלוי **בנקודת המוצא** של התלמיד.

המוטיבציה להשקיע במשהו מתחילה כשאני מבין את הערך שלו. זה אמור אגב בכל דבר. וכי השירות בצה"ל אינו כך? מי שיודע מה ערכו של צה"ל – יש לו מוטיבציה, ומי שלא – מחפש כל דרך להתחמק. בכל דבר זה כך.

כדי לפתור בעיה מסוימת יש הכרח להבין את שורשה של הבעיה. אם הפתרונות לא יגעו בשורש הבעיה, הם לעולם לא יוכלו לעקור אותה ולהתגבר עליה.

היה אצלנו בחור בישיבה הגבוהה, שבלשון עדינה, לא הצטיין כל כך בלימוד... אחרי שסיים אצלנו בישיבה, הלך ללמוד באוניברסיטה. ואני זוכר, בין הדברים שלמד, היה מקצוע ששמו "סטטיסטיקה". הוא בא פעם לבקר בישיבה, שאלתי אותו לשלומו, האם הוא מסתדר בלימודיו, וכן הלאה. הוא ענה שטוב לו מאוד בלימודיו, הוא מצליח מאוד, ומגיע לציונים טובים.

שאלתי את עצמי: אותו בחור היה בישיבה ולא למד כל כך, מה השתנה פתאום? רמת המשכל שלו השתנתה פתאום, בתוך כמה חודשים? מה קרה בינתיים? זה אותו בחור! איך הוא עכשיו לומד ומצליח? הרי לא השתנה אצלו דבר!

אלא שדבר אחד כן השתנה – באוניברסיטה הוא רצה להצליח, כי הוא הבין שהוא לומד מקצוע, ואם לא יצליח, הוא לא יעבור את הבחינות. מה שאין כן בישיבה, אדם מרגיש נינוח, דבר לא דוחק בו, ובין שילמד ובין שלא ילמד, השנים יחלפו להן...

וזו דוגמה מבחור מבוגר, מעל גיל תיכון! כל בחור שמגיע לישיבה גבוהה רוצה בלימוד, איש הרי אינו מכריח אותו לשבת וללמוד בישיבה. ובכל זאת, אם אדם יודע להעריך את הלימוד, יש לו מוטיבציה, הוא עושה מאמצים, והוא גם שמח בלימוד ובתוצאות שלו.

כבר ראיתי בחורים שלא זכו לכישרונות מיוחדים כל כך בלימוד, ואי אפשר להגדירם "יחיד סגולה" ועילויים, אך הם למדו בעוצמה והצליחו – ולעומתם ראיתי כאלה מוכשרים שבזבזו את זמנם. תלוי מאוד כמה אדם מעריך את מה שהוא עוסק בו.

במקצועות החול לא עקרוני כל כך אם יאהב אדם את הלימוד, די שיכיר בערך שלהם ויהיה מוכן להשקיע בהם. אך לא כך בלימוד תורה. את התורה אדם צריך להעריך ולאהוב, וממילא ישקיע בלימודה.

אולם, כיצד מקנים את היחס הנכון לתורה? איך מביאים לאהבת הלימוד? זאת נשאיר לפעם הבאה.